PLANB ผลประกอบการ Q2/60 โตต่อเนื่อง แนะ”ซื้อ”เป้า 6.80 บาท
PLANB ผลประกอบการ Q2/60 โตต่อเนื่อง แนะ"ซื้อ"เป้า 6.80 บาท
24 ก.ค. 2560

บล.ทิสโก้ ระบุในบทวิเคราะห์วันนี้(24 ก.ค.) ว่า บริษัท แพลน บี มีเดีย จำกัด (มหาชน) หรือ PLANB วางแผนขยายสื่อโฆษณาใหม่ทั้งในประเทศและต่างประเทศเพิ่มขึ้นต่อเนื่อง รองรับตลาดสื่อโฆษณานอกบ้าน Out of home media (OOH media) ที่ยังมีแนวโน้มเติบโตได้อีกมาก โดยอุตสาหกรรม OOH media ในช่วง 6 เดือนที่ผ่านมาเติบโตเฉลี่ยที่ 23%เทียบช่วงเดียวกันของปีก่อน มากกว่าภาพสื่อโฆษณารวมที่ -7%เทียบช่วงเดียวกันของปีก่อน จากพฤติกรรมผู้บริโภคที่ใช้เวลานอกบ้านเพิ่มขึ้นประกอบกับ OOH media เป็นสื่อโฆษณาที่ยังถูก เรายังคงแนะนำ “ซื้อ” จากปัจจัยบวกดังกล่าว คาดกำไรเติบโตเฉลี่ย 3 ปีที่ 22% (2017-19F) โดยยังคงราคาเป้าหมายเดิมที่ 6.80 บาท
คาด PLANB จะมีกำไรไตรมาส 2/60 ที่ 123 ล้านบาท (+10%เทียบช่วงเดียวกันของปีก่อน, +23%เทียบไตรมาสก่อนหน้า) คาดรายได้ไตรมาส 2/60 อยู่ที่ 728 ล้าบาท (+20%เทียบช่วงเดียวกันของปีก่อน, +7%เทียบไตรมาสก่อนหน้า) มีอัตราเติบโตใกล้เคียงอุตสาหกรรมสื่อ OOH media
โดยรายได้ที่เพิ่มขึ้นมาจากการขยายสื่อใหม่ๆ เพิ่มขึ้นและมีอัตราการใช้สื่อโฆษณา (Utilization rate) ทุกสื่อรวมกันเพิ่มขึ้นโดยเฉพาะสื่อรถโดยสารที่เพิ่มขึ้นจากฐานต่ำในปีที่ผ่านมารวมถึงสื่อใหม่สนามบินที่เพิ่มขึ้นในปีที่ผ่านมา ประกอบกับบริษัทรับรู้รายได้จากการบริหารลิขสิทธิ์ฟุตบอลราว 30 ล้านบาท คาดอัตรากำไรขั้นต้น ไตรมาส 2/60 อยู่ที่ 34% เท่ากับงวดเดียวกันของปีที่ผ่านมา แต่เพิ่มขึ้นจาก 30% เทียบไตรมาสก่อนหน้า จากรายได้ที่เพิ่มขึ้นในขณะที่ต้นทุนส่วนใหญ่เป็นต้นทุนคงที่
คาดค่าใช้จ่ายในการขายและบริหาร ไตรมาส 2/60 อยู่ที่ 16% เพิ่มขึ้นจาก 14%เทียบช่วงเดียวกันของปีก่อน จากค่าใช้จ่ายพนักงานที่เพิ่มขึ้นจากการควบรวมบริษัทย่อยที่เพิ่มขึ้นในปีที่ผ่านมา คาดอัตรากำไรสุทธิอยู่ที่ 17% ลดลงเล็กน้อยจาก 18%เทียบช่วงเดียวกันของปีก่อน แต่เพิ่มขึ้นจาก 15%เทียบไตรมาสก่อนหน้า
PLANB ตั้งเป้าหมายรายได้ 5,000 ล้านบาทในปี 2020 จากการเพิ่มป้ายสื่อโฆษณาใหม่และการลงทุนในต่างประเทศ ปัจจุบันได้เริ่มขยายการลงทุนไปที่ประเทศมาเลเซีย อินโดนีเซีย และลาวแล้ว โดยคาดจะเริ่มรับรู้รายได้ปลายปีนี้แต่ยังมีสัดส่วนไม่มากนัก และกำลังศึกษาขยายประเทศฟิลิปปินส์และมาเลเซียเพิ่ม
โดยปี 2017วางงบลงทุน 400-500 ล้านบาท เตรียมขยายสื่อดิจิทัลทั่วกรุงเทพ ฯ ใหม่ 50 ป้ายและสื่อดิจิทัลต่างจังหวัดเพิ่มเป็น 80 จุดจาก 70 จุด รวมถึงเตรียมขยายสื่อในสนามบินเพิ่ม ปรับกำไรในปี 2017 นี้ลดลง 8% จากคาดการณ์เดิมเนื่องจากช่วงพระราชพิธีถวายพระเพลิงของรัชกาลที่ 9 ในเดือน ต.ค.นี้
คาดรายได้ปี 2017-19F เพิ่มขึ้นเฉลี่ย 16% (ยังไม่รวมสื่อต่างประเทศเนื่องจากสัดส่วนยังเล็กน้อยอยู่จากการเพิ่งเริ่มขยายสื่อ) คาดอัตราการใช้สื่อรวมปี 2017-19F อยู่ที่ 65%-70% คาดบันทึกรายได้ค่าธรรมเนียมการบริหารลิขสิทธิ์ฟุตบอลที่ 20% ของรายได้การบริหารลิขสิทธิ์ที่ 600 และ 700 ล้านบาท ตามลำดับ อัตรากำไรขั้นต้นคาดดีขึ้นอยู่ที่ 36% จาก 32% จากรายได้จากการขยายสื่อใหม่ที่เพิ่มขึ้นในขณะที่ต้นทุนคงที่มีอัตราเพิ่มขึ้นช้ากว่าการเติบโตของรายได้ คาดกำไรสุทธิ 60-62 เติบโตเฉลี่ย 3 ปีละ 22% (2017-19F)
จากการสื่อโฆษณาใหม่ในปีที่ผ่านที่จะเริ่มรับรู้รายได้เต็มปีในปีนี้และเริ่มรับรู้รายได้การบริหาร สื่อลิขสิทธิ์ฟุตบอล และสื่อสนามบินเพิ่มขึ้น โดยคาดกำไรสุทธิปี 2017-18F เติบโตก้าวกระโดด 36% และ 35% โดยมีราคาเป้าหมาย 6.8 บาท อ้างอิงวิธี DCF (WACC 8%,Terminal Growth 2%) PE17F อยู่ที่ 41.5X เทียบเท่า PEG17F  1.1X ความเสี่ยง : 1) สภาวะเศรษฐกิจที่ยังซบเซา 2) รายได้การบริหารลิขสิทธิ์ฟุตบอลต่ำกว่าคาด